A plɛ pue zugba a nɔ (2), wo ɔ mi (3), pa amɛ kɛ nyu hɛ ngmɛ ɔmɛ a mi (4-7), pu ɔ nɔ (8, 9), lohwe awi yelɔ ɔ matsɛ sɛ ɔ nɔ (10, 11), Yufrate pa a mi (12-16), kɛ kɔɔhiɔ ɔ mi (17-21)
Mawu ta a ngɛ Hamagedɔn (14, 16)
16 Nɛ i nu gbi nɛ nya wa ko kɛ je jami he ɔ, nɛ e de hiɔwe bɔfo kpaago ɔmɛ ke: “Nyɛɛ ya nɛ nyɛ ya plɛ Mawu mi mi fumi kplu kpaago ɔmɛ a mi ní ɔmɛ ngɔ pue zugba a nɔ.”2 Kekleekle nɔ ɔ je kɛ ho nɛ e ya plɛ e kplu ɔ mi nɔ́ ɔ ngɔ pue zugba a nɔ. Nɛ nihi nɛ lohwe ɔ kadimi ɔ ngɛ a he nɛ a ngɛ e he amaga a jae ɔ hia pa yaya ko nɛ yeɔ nɔ.3 Nɔ enyɔne ɔ plɛ e kplu ɔ mi nɔ́ ɔ ngɔ pue wo ɔ mi. Nɛ wo ɔ pee muɔ kaa nɔ gbogboe muɔ, nɛ adebɔ nɔ́ fɛɛ adebɔ nɔ́* nɛ wami ngɛ e mi ɔ gbo, ee, níhi nɛ a ngɛ wo ɔ mi ɔ gbo.4 Nɔ etɛne ɔ plɛ e kplu ɔ mi nɔ́ ɔ ngɔ pue pa amɛ kɛ nyu hɛ ngmɛ ɔmɛ a mi. Nɛ a pee muɔ.5 I nu nɛ hiɔwe bɔfo ɔ nɛ e ngɛ nyu ɔmɛ a nɔ ɔ de ke: “Mo, Nɔ nɛ o ngɛ ɔ, nɛ o ngɛ momo ɔ, mo Nɔ nɛ o fĩɔ nɔ se ɔ, o da, ejakaa mo lɛ o ngɔ kojomi nɛ ɔmɛ kɛ ba,6 ejakaa a pue ni klɔuklɔu ɔmɛ kɛ gbali ɔmɛ a muɔ si, nɛ o ha mɛ muɔ kaa a nu; e sa mɛ.”7 Nɛ i nu nɛ afɔle sami la tɛ ɔ de ke: “Ee, Yehowa* Mawu, Ope ɔ, o kojomi* ɔmɛ ji anɔkuale nɛ a da.”8 Nɔ eywiɛne ɔ plɛ e kplu ɔ mi nɔ́ ɔ ngɔ pue pu ɔ nɔ, nɛ a ha pu ɔ he blɔ kaa e kɛ la nɛ sãa ni ɔmɛ.9 Nɛ la dɔmi nɛ nya wa a sãa ni ɔmɛ, se a tu Mawu, nɔ nɛ e ngɛ he wami ngɛ haomi nɛ ɔmɛ a nɔ ɔ biɛ ɔ he musu bɔmi munyu, nɛ a tsakee we a tsui nɛ a wui e hɛ mi nyami.10 Nɔ enuɔne ɔ plɛ e kplu ɔ mi nɔ́ ɔ ngɔ pue lohwe awi yelɔ ɔ matsɛ sɛ ɔ nɔ. Nɛ e matsɛ yemi ɔ ba wo diblii, nɛ nɔ́ yeyee nɛ ngɛ mɛ pee ɔ ha nɛ a bɔni a lilɛhi tami,11 se a tu hiɔwe Mawu ɔ he musu bɔmi munyu ngɛ nɔ́ yeyee nɛ ngɛ mɛ pee ɔ kɛ pa yaya nɛ a hia a he je, nɛ a tsakee we a tsui ngɛ a ní tsumi ɔmɛ a he.12 Nɔ ekpane ɔ plɛ e kplu ɔ mi nɔ́ ɔ ngɔ pue Yufrate pa ngua a mi, nɛ e mi nyu ɔ si, konɛ a kɛ dla blɔ kɛ ha matsɛmɛ ɔmɛ nɛ a je puje he ɔ.13 Nɛ i na munyuhi nɛ a je mumi mi* nɛ a he tsɔ we etɛ nɛ a ngɛ kaa ovɔnɔhi* nɛ a je drako ɔ nya mi kɛ lohwe awi yelɔ ɔ nya mi kɛ lakpa gbalɔ ɔ nya mi.14 Ngɛ anɔkuale mi ɔ, a ji mumi mi munyuhi nɛ je daimoniohi a ngɔ, nɛ a peeɔ okadihi, nɛ a jeɔ kpo kɛ yaa matsɛmɛ ɔmɛ nɛ a ngɛ zugba a nɔ hehi tsuo nɛ nimli ngɛ ɔmɛ a ngɔ, konɛ a ya bua a nya kɛ ya Mawu Ope ɔ ligbi ngua a nɔ ta a.15 “Hyɛ! i ma kaa julɔ. Nɔ nɛ e hwɔ we mahe nɛ e baa tadehi nɛ e woɔ ngɛ e tade nɔ ɔ yi bɔ nɛ pee nɛ e ko hɛɛ e he gu kɛ nyɛɛ nɛ́ nihi nɛ a ba na e zo ɔ, ngɛ bua jɔmi.”16 Nɛ a bua a nya kɛ ya he nɛ a tsɛɔ ngɛ Hebri gbi mi ke Hamagedɔn ɔ.*17 Nɔ kpaagone ɔ plɛ e kplu ɔ mi nɔ́ ɔ ngɔ pue kɔɔhiɔ ɔ mi. Kɛkɛ nɛ gbi nɛ nya wa ko pɛ kɛ je jami he ɔ ngɛ matsɛ sɛ ɔ he ke: “A gbe nya!”18 Nɛ oslabai gbamihi kɛ gbihi kɛ hiɔwe simihi ba, nɛ zugba mimiɛɛmi nɛ nya wa nɛ́ kɛ je benɛ adesahi ba zugba a nɔ ɔ eko bɛ hyɛ ɔ ba, zugba mimiɛɛmi ɔ ya tsitsaa nɛ e nya wa wawɛɛ nitsɛ.19 Ma kpetekpleenyɛ ɔ mi gba etɛ, nɛ je ma amɛ a ma ngua amɛ nɔ si; nɛ a kai Babilon Ngua a ngɛ Mawu hɛ mi, konɛ a ha lɛ Mawu mi mi fumi nɛ nya wa a he abofu kplu ɔ kɛ e mi wai ɔ.20 Jehanɛ se hu ɔ, zugba kpɔ fɛɛ zugba kpɔ nɛ nyu bɔle lɛ ɔ tu fo, nɛ a nɛ yokuhi.21 Kɛkɛ nɛ gbiɛ ngo ngu babauu nɛ eko fɛɛ eko jiɔmi ji talɛnt kake* ɔ nɛ kɛ je hiɔwe kɛ ba pue ni ɔmɛ a nɔ, nɛ ni ɔmɛ tu Mawu he musu bɔmi munyu ngɛ haomi ɔ nɛ gbiɛ ngo ngu ɔ ngɔ kɛ ba a he je, ejakaa haomi ɔ nya wa wawɛɛ tsɔ.